Les Fonts del Llobregat

1 Informació general

1.1 Castellar de N'Hug

Castellar de N'Hug es troba  situat sobre un replà, al peu dels cingles calcaris  dels Balços a uns 1390 m d'altitud. El nombre d'habitants sensats és de 140,  repartits entre els barris de La Ribera (a baix), de L'Erola (a dalt), Cal Ros i Sant Vicenç de Rus, ja que el veïnat de La Soleia és deshabitat des de fa força anys.

Està situat a l'extrem nord-est de la comarca del Berguedà i ocupa la capçalera del riu Llobregat des del Pla de Rus (2113 m) i del Tossal de la Pleta Roja (2031 m) fins a l'estret de la Molina. L'Arija, afluent del Llobregat correspon al límit oriental i la zona de Coll Roig a l'occidental. 

El terme de Castellar limita al nord  amb La Cerdanya, a l'est amb el Ripollès, al sud amb La Pobla de Lillet i a l'oest amb Brocà i Bagà. Té una extensió d'unes 4300 ha,  de pastures i  boscos de pins,  faigs,  roures, boixos i ginebres entre d'altres. 

Des del turó de la Creu (1526 m), situat a l’est del poble es pot veure una esplèndida panoràmica del relleu de l’alt Berguedà. Cap al sud podem veure la serra de Moreu (1559 m) i al fons la serra del Catllaràs (Puig Lluent 1766 m), que força al riu Llobregat desviar el seu recorregut nord sud cap a l’oest fins a Guardiola de Berguedà, on reprendrà la direcció sud fins a la mediterrània. De sud oest a nord oest, a la dreta del Llobregat, hi ha els Rasos de Peguera (El Pedró 2067 m), la serra d’Ensija (La Gallina Pelada 2320 m), la serra del Verd (Cap Verd 2288 m), el Pedraforca (2497 m) i la serra del Cadí (El Baridana 2647 m), que se’ns presenta com un cim en veure la serra de perfil. Entre el nord oest i el nord tenim el Puigllançada (2406 m) i la serra de la Barraca (La Creueta 2068 m).

Abans, una bona part d'aquestes terres, s'havia dedicat al conreu de la patata per llavor,  d'alguns cereals de muntanya (com ho deixen palès els molins fariners de la zona) i algun que altre producte hortícola, a part de les enormes extensions de pastures per als també nombrosos ramats d'ovelles, vaques i cavalls. També en altres temps,  el treball a les fargues (la Farga Vella situada on avui hi ha l'Hostal de Les Fonts), on s'aprofitava la força del riu per a la reducció del mineral a ferro i la fabricació d'eines, i el contraban, havien estat mecanismes de subsistència per a moltes famílies. 

Avui dia els camps estan abandonats i a part de la indústria tèxtil del Clot del Moro, Castellar de N'Hug viu del turisme fonamentalment interior, que ve atret per la bellesa de Les Fonts del Llobregat i del seu entorn, pel poble, actualment tot restaurat conserva l'estil de poble de muntanya, i per les nombroses fondes i botigues del poble.

1.1.1 Historia 

Castellar de N'Hug, conegut per alguns, com Castellar de Les Fonts com a toponímic anterior al senyor de N'Hug,  conserva les restes d'un castell, situat al mateix casc urbà,  a l'emplaçament de Cal Tòful,  esmentat ja els primers decennis del segle X dins el comtat de la Cerdanya.  Però el primer poblament de la zona es fa als voltants de St. Joan de Cornudell (Vila Cornutellus) al segle IX quan encara no existia el castell.

El primer personatge documentat d'aquest llinatge feudal és un Hug, probablement l'Hug Dalmau (1086) que jurà fidelitat als comtes de la Cerdanya

La baronia sotmesa als senyors de Mataplana a Gombrèn l'any 1350, comprenia els termes de Montgrony, Castellar de N'Hug, Lillet, les parròquies i agregats de Brocà, Saus, St. Vicenç de Rus, Maians, Sta. Cecília de Riutort, St. Jaume de Frontanyà, Palomera i Aranyonet, i més tard pel casament de Blanca de Mataplana amb Galceran d'Urtx, la vall de Toses.

La residència de la família, el castell de Mataplana, es troba dins el terme de Gombrèn. També hi ha l'església romànica del segle XII, antiga capella del castell, i un mas anomenat Mataplana a prop de l'antiga mansió. El 1320 els Mataplana abandonen aquesta residència i es traslladen a un palau que van fer construir a La Pobla. 

Uns cinquanta anys després es desmembra la baronia, i Castellar,  juntament amb La Pobla i altres petits nuclis passen a mans dels barons de Pinós, senyors de Bagà i que s'anomenarien barons de Pinós i Mataplana. 

1.1.2 El romànic de Castellar de N'Hug

Dins el terme de Castellar trobem l'església parroquial de Sta. Maria, del segle IX, amb la nau coberta per una volta de canó fins al creuer, el portal d'entrada amb arcs de mig punt, la porta de fusta amb decoracions de ferro i la torre del campanar, conservada quasi totalment, amb finestres adovellades. 
L'església de  St. Vicenç de Rus va ser construïda al segle XI; és de dimensions mitjanes, també d'una sola  nau amb  volta de canó i està  rematada per un absis que s'obre a llevant amb coberta de llosa (la resta és de teula). La porta està orientada a migjorn.

La petita església de St. Joan de Cornudell, al veïnat  de La Soleia, consta d'una sola nau coberta amb volta de canó i reforçada amb arcs torals (la part de llevant és  moderna). La porta d'entrada s'obre a migjorn i hi ha uns contraforts que li donen suport. El campanar és d’espadanya amb una única obertura. La teulada és de lloses, excepte a llevant que és de teules.

1.1.3 La Cova de La Tuta

Aquesta cova  de tipus càrstic, es troba a prop del poble de Castellar, una mica més amunt del barri de l’Erola (a la part alta del poble), i s’arriba pel camí que condueix a la font del Boix, entre pastures i boixedes que creixen sobre substrat calcari.

La cova s’assenta sobre els “balços”, paraula que significa cingle o espadat, que s’aixequen a l’oest del poble, formats per calcàries vermelloses molt antigues (Devònic).

La cova de La Tuta és de desenvolupament horitzontal, amb un recorregut d’uns 119 m, amb amplades d’entre 4 i 5 m i unes alçades d’uns 8 m. El pendent no és gaire fort. Pràcticament no hi ha ni estalactites ni estalagmites, però hi van ser en altres temps. 

L’entrada de la cova havia estat utilitzada per a tancar els ramats.

1.1.4 La llegenda de la bruixa del riu 

Aquesta llegenda ha estat adaptada pels membres del Camp d’Aprenentatge.

Fa molt de temps a Castellar hi vivia un noble que es deia N'Hug de Mataplana, senyor de la Pobla i Castellar. Un dia va decidir de casar-se amb una dona bruta i deixada. 

Ningú no se sabia avenir que hagués triat aquella donota com esposa. Tot el que N'Hug tenia de noblesa i generositat, en aquella dona era altivesa i egoisme; tot el que en ell era bondat, en ella era maldat de la més negra.

Fins llavors, els vassalls de N'Hug havien viscut tranquils i en pau sota el govern del seu senyor; però l'arribada al castell d'aquella dona tibada i orgullosa ho va capgirar tot. La seva influència era tan malèfica que el senyor de N'Hug va emmalaltir i, al cap de poques setmanes, moria sense remei sense arribar a conèixer la filla que esperaven. Els seus vassalls no s'explicaven aquella mort. Els semblava cosa de misteri i males arts. I així començà a córrer la brama que la dona del senyor de N'Hug era una bruixa de les més dolentes.[image: image3.jpg]



I no devien anar pas gaire errats: uns mesos més tard va néixer la filla que esperaven i, com si fos un càstig per la dolenteria de la mare, va resultar tan lletja que feia por de veure. Tenia els cabells vermells com el foc, i els ulls, petits i lluents com els de les bestioles que de nit corren pel bosc.

· La meva filla ha de ser la més bonica d'aquestes terres - pensava la bruixa, plena d'enveja.

I com que això era impossible, va decidir fer desaparèixer totes les nenes que naixessin als seus dominis llençant-les al fons d'una profunda i feréstega cova que va descobrir muntanya amunt, prop del seu castell.

Moltes nits, sobretot quan hi havia tempesta, la bruixa visitava la cova i reia, complaguda i satisfeta per la seva venjança, escoltant els plors d'aquelles criatures innocents. 

Tant i tant van plorar que la cova es va anar omplint de llàgrimes. Per por d'ofegar-se les nenes van anar fent forats a les parets de la cova fins a sortir a l'exterior i es van escapar.

Aquella nit la bruixa es va acostar a la cova i no va sentir cap soroll. Què podia significar, això? Encuriosida, la bruixa s'anà abocant més i més dins l'esvoranc, obrint bé els ulls com si volgués veure-hi enmig de la fosca, i afinant l'oïda com si pogués sentir altra cosa que no fos el silenci. Tan gran era el seu desfici i tant es va abocar dins aquell forat, que, al capdavall, va relliscar i va anar a raure, ella també, al fons del fons d'aquell avenc infernal. Però, com si les profunditats de la terra no volguessin saber res d'aquella donota maligna, un gran riu d'aigua sorgí de dins la cova, expulsant-ne el cos de la bruixa.

Diuen que d'aquesta feta en va néixer el riu Llobregat, i que les seves aigües són les llàgrimes d'aquelles pobres criatures.

També diuen que la força d'aquell riu va ser tanta, que la bruixa quedà convertida en un polsim rogenc que, des de llavors, tenyeix aquells paratges i, quan hi ha tempesta, també les aigües del Llobregat.

I qui no s'ho cregui (que sempre hi ha algun descregut que diu que aquestes llegendes són històries de la vora del foc) que vagi a les fonts del Llobregat i es passegi pels voltants de Castellar de n'Hug i la Pobla de Lillet, i ja ens sabrà dir si hi ha o no hi ha pedres i sorra de color vermell.

1.2 El Clot del Moro. La fàbrica de ciment

A principis de segle, l'industrial Eusebi Güell va fundar la Companyia General d'Asfalts i Pòrtland, Asland. La fàbrica es va començar a construir l'any 1904 al costat d’un jaciment de calisses del Clot del Moro,  dins el terme de Castellar de N'Hug i molt a prop de La Pobla de Lillet. L'obra va ser dirigida per l'arquitecte Eduard Ferrer amb clara inspiració modernista. La fàbrica va tenir gran repercussió a tota la comarca, especialment a La Pobla de Lillet,  ja que donava feina a  més de dos-cents treballadors.

La planta i l'estructura de la fabrica, disposada en forma esglaonada per aprofitar el desnivell natural de l'enclavament, eren d'una originalitat extraordinària: 

· Hi havia un graonat de catorze nivells diferents cadascun dels quals tenia tres diferents seccions: la primera que corresponia al tractament del cru, la segona a la cocció i la tercera a la trituració, refinament i polvorització del clinker. El primer tram edificat estava 50 m més alt que l’últim de forma que l'acció de la  gravetat substituís en molts casos la mà d'obra.   

· La proximitat al riu Llobregat assegurava la utilització de l'aigua com energia motora, proporcionant uns tres mil cavalls de força (l'aigua era conduïda per una grossa canonada d'uns 5km de llargada al llarg d'un fort pendent).

La fàbrica va ser inaugurada el 1904. Aquell mateix any la línia de ferrocarril que anava de Manresa a Berga va ser allargada fins a Guardiola de Berguedà. A part es construeix un carrilet que unia Guardiola amb l'estació de Magòria al Clot del Moro, per tal de facilitar el transport del ciment i del carbó, de les recents explotades mines de lignit del Catllaràs i de la mateixa companyia Asland.

La fàbrica de ciment va deixar de funcionar el maig del 1975. Actualment pertany a la Generalitat de Catalunya i és considerada com una mostra del nostre patrimoni arqueològic industrial.

1.3 Els jardins Artigas 
Entre la fàbrica de ciment i la Pobla de Lillet hi ha els jardins Artigas també coneguts com els jardins de la Font de la Magnèsia, situats en el terme municipal de La Pobla de Lillet. Han estat restaurats recentment i es poden visitar. 

Antoni Gaudi va venir a fer una petita estada a la Pobla per dissenyar un xalet per allotjar els enginyers de les mines de carbó del Catllaràs. Durant aquesta estada es va allotjar a la casa de l’amo de la fàbrica tèxtil de Ca l’Artigas. En un espai a la vora de la fàbrica, travessat pel riu Llobregat, Gaudí va dissenyar uns jardins amb alguns trets que recorden el Parc Güell de Barcelona. Sembla que va fer pujar un paleta dels que normalment treballaven per ell per realitzar i dirigir l’obra.

2 Les Fonts del Llobregat: un sistema càrstic

[image: image6.jpg]


Es tracta d'un carst originat sobre calcàries Devonianes que s'estén en una conca de 20-25 km2, des del Puigllançada (2406 m) fins a la Pleta Roja (2031 m), encara que és difícil de precisar el límit, i la sorgència del qual són les conegudes Fonts del Llobregat (1300 m).

El modelat exocàrstic (exterior) és visible en els embuts de les dolines de la Tossa d'Alp, la morfologia del Pla d'Anyella, en els rasclers i les sorgències. No es coneixen   formes endocàrstiques (interior) importants.

La zona subterrània inundada (entre 5 i 10 hm3) presenta un volum de trànsit d'uns 10 hm3 que originen a la capçalera un cabal d'entre 0,05 m3/s i 4 m3/s.

2.1 El domini càrstic

El singular paisatge càrstic està relacionat amb la presència de materials solubles de composició calcària i dolomítica. També és possible trobar un sistema càrstic en conglomerats (com en el cas de Montserrat i St. Llorenç del Munt...), en gresos i guixos. Tots ells amb matriu o ciment de composició calcària. El nom de carst (del radical "kar" o "kra" que designa la roca nua)  té el seu origen a la regió de Kras o Karst als Alps Dinàrics (península Balcànica), i ha estat utilitzat de forma generalitzada per designar les regions carbonàtiques en les quals es donen fenòmens de dissolució d'aquestes roques per l'aigua, tant superficial com subterràniament.

La peculiaritat del carst  s'expressa  tant en el  modelat del paisatge com en la seva hidrologia. Apareixen formes superficials que són un reflex de la intensitat dels processos de dissolució que afecten al substrat rocós i que en profunditat donen lloc a sistemes de conductes i cavitats.

2.2 El modelat càrstic superficial o extern

· Les dolines, són depressions circulars del terreny en forma d'embut o el·líptiques, d'un diàmetre no inferior al metre (normalment entre 10 m  i 100 m). Es formen per dissolució, més intensa en la zona central o interior on hi ha més infiltració, conseqüència de la fracturació de les roques carbonàtiques per intersecció de diàclasis o per contacte de materials de permeabilitat diferent.

· Les uvales, són depressions allargades o el·líptiques degudes a la conjunció de dues o més dolines.

· El rascler  representa la morfologia superficial característica del domini càrstic amb embarrancaments, depressions etc., de dimensions variables.

2.3 El modelat càrstic subterrani o intern

Consta de xarxes de conductes i de cavitats de dimensions variables, obertes a l'exterior, que poden ser o no ser accessibles

· Els avencs, són conductes o cavitats de desenvolupament preferentment vertical, normalment   ben comunicats amb l'exterior

· Les coves, formades per conductes i galeries de desenvolupament preferentment horitzontal

2.4 Les característiques de les roques calcàries

2.4.1 Composició de les roques calcàries

Es tracta de roques formades  en més del 50%  per carbonat càlcic (CO3 Ca),  però la composició química és variable; sempre es troba un component de precipitació química i un altre detrític procedent de la mateixa conca o de fora.

CO3  Ca..............70% calcita o aragonita

Ca Mg(CO3) ......10% dolomita

altres..................20% (quars, argila etc.)

2.4.2 Colors

Poden presentar  gran diversitat degut a les impureses. En la majoria dels casos domina el gris i excepcionalment apareixen colors vermellosos com el de la calcària griotte de Castellar de N'Hug o de Coll de Pal. El color vermell és degut a la presència d'òxid  fèrric i el gris fosc de matèria orgànica (fàcilment distingible en aquest cas quan es trenca la roca degut a la forta pudor que se'n desprèn).

2.4.3 Compacitat

La compacitat d'una roca sedimentària ve donada per la cohesió entre les partícules que la formen. El ciment carbonàtic format per cristalls de calcita o d'un altre mineral carbonatat, és present  en la majoria de les roques calcàries i, fins i tot, en d'altres roques sedimentàries com les detrítiques. Es tracta de roques molt compactes i difícils de trencar amb el martell i molt resistents a l'erosió de forma que sobresurten en el paisatge en forma de cingles. 

2.4.4 Carstificació

La primera característica de les calcàries és la poca permeabilitat. La fisuració originada per deformació de la roca durant l'orogenia (falles, diàclasis, etc.) fa que l'aigua pugui penetrar en la roca, sent la dissolució molt més eficaç en les diàclasis que en la superfície de la roca. 

Les aigües d'infiltració ràpida no estan saturades en carbonats, per la qual cosa continuaran dissolen la roca, però en les parts més profundes del massís calcari,  ajudades per la reserva de diòxid de carboni que han anat creant les aigües d'infiltració lenta. La infiltració lenta de l'aigua provinent de la pluja o el desglaç controla el desenvolupament de les formes superficials del carst.

És conegut l'efecte dissolvent de l'aigua carbònica sobre els carbonats. De forma molt senzilla es pot comprovar posant la mateixa quantitat de calcària triturada en dos vasos de precipitats, l'un amb aigua pura i l'altra amb aigua carbònica. Al cap d'una estona veurem com l'aigua pura no ha dissolt gens de mostra al contrari que l'aigua carbònica. Això és el resultat de la formació de bicarbonat de calci (HCO-3 trenta vegades més soluble que el carbonat.

A la natura això és degut a la formació d'àcid carbònic en l'aigua de pluja a partir del diòxid de carboni atmosfèric. Aquest àcid no és estable i immediatament es disocia donant lloc a ions hidrogen que donen a l’aigua de pluja un pH lleugerament àcid (al voltant d’un 5,6).

H2O  +   CO2 

H2 CO3
Aquesta aigua penetra en els massissos calcaris a través de les diàclasis, les falles i els plans d'estratificació i lentament va transformant la morfologia superficial i profunda. 

CaCO3  + H2CO3  


Ca (HCO3)2

(insoluble)
(soluble)

2.4.5 Reconeixement de les roques calcàries
La reacció del CaCO3 amb l'àcid clorhídric desprèn CO2 i és molt coneguda i utilitzada per identificar tant els minerals calcita – aragonit, com les roques que constitueixen.

CaCO3 + 2HCl
 
  Cl2 Ca + CO2   (efervescència) + H2O

És interessant recordar que l'àcid clorhídric al 10% i en fred només reacciona amb les roques calcàries, podent-les així diferenciar de les dolomies (roques carbonàtiques que tenen més d'un 50% de dolomita - Ca Mg (CO3)2 - en la seva composició).

